Vrou in hegtenis oor Tour de France-ongeluk(Foto: Anne-Christine POUJOULAT/various sources/AFP) Die toeskouer wat ŉ groot ongeluk op die eerste dag van die Tour de France veroorsaak het, is in hegtenis geneem, het ŉ bron naby aan die ondersoek Woensdag gesê. “Die vrou is formeel geïdentifiseer en is ŉ paar minute gelede in hegtenis geneem,” het die bron aan AFP gesê ná die staatsaanklaer vir die stad Brest in Brittany, Camille Miansoni, gesê het “die verdagte is in aanhouding”. Maroela Media het vroeër berig ŉ vrou het met ŉ plakkaat in die pad tussen Brest en Landerneau gestaan en die Duitse fietsryer Tony Martin laat val. Dosyne fietsryers agter hom het toe ook geval. Die ongeluk het die wedren vir vyf minute lank opgehou terwyl fietse uitmekaar gehaal moes word. Die Duitser Jasha Sütterlin moes hom weens ŉ besering onttrek. Agt ander jaers moes mediese behandeling ontvang. Die Italiaanse kampioen Sonny Colbrelli en die Nederlandse jaer Wout van Aert, wat albei ook neergeslaan het, was van die gunstelinge om die eerste skof te wen. Die Tour de France-wedren, met ŉ afstand van 3 414,4 km, duur nog tot 18 Julie voort. Die verdedigende kampioen Tadej Pogacar het Woensdag voortgestorm in die individuele tydtoetse terwyl Mathieu van der Poel nog algeheel voorloop ná die vyfde skof. Van der Poel behou dus sy geeltrui met agt sekondes. Pogacar is nou in die tweede plek algeheel.